ΔΗΜΟΣ ΑΓΙΑΣ ΒΑΡΒΑΡΑΣ

 *Γραφείο Τύπoυ*

 **ΔΕΛΤΙΟ ΤΥΠΟΥ  *15*/5/2025**

**ΛΑΜΠΡΟΣ ΜΙΧΟΣ: “ΠΟΛΕΟΔΟΜΙΚΟΣ ΣΧΕΔΙΑΣΜΟΣ ΤΗΣ ΠΟΛΉΣ ΜΑΣ, ΜΕ ΕΠΙΚΕΝΤΡΟ ΤΟΝ ΑΝΘΡΩΠΟ”**

Πραγματοποιήθηκε χθες το απόγευμα στην αίθουσα εκδηλώσεων του Δημοτικού μας Ωδείου, η εκδήλωση για τον Τοπικό Πολεοδομικό Σχεδιασμό της πόλης μας, όπου η μελετητική ομάδα του Υπουργείου Περιβάλλοντος και Ενέργειας, με επικεφαλής τον κ.Ιωάννη Πρέσβελο, παρουσίασε τα αρχικά πορίσματα των τριών προτεινόμενων σεναρίων χωρικής ανάπτυξης του δήμου Αγίας Βαρβάρας.

Ο δήμαρχος Λάμπρος Μίχος, χαιρετίζοντας τους εκπροσώπους του Τεχνικού Επιμελητηρίου και του Υπουργείου, άνοιξε την εκδήλωση επισημαίνοντας τόσο τα υπάρχοντα έργα και δομές, που έχουν γίνει στην Αγία Βαρβάρα με τους δύο σταθμούς Μετρό, τα ωδεία, το Κινηματοθέατρο “Γιάννης Ρίτσος”, τα σχολεία, ενώ ανέφερε τα πολυεπίπεδα έργα, που επιτελούνται στην πόλη μας, αναφέροντας χαρακτηριστικά τη Βιοχρώμ, την Ακαδημία Τεχνών, το Εμπορικό Κέντρο, τα Πειραματικά Σχολεία και τόνισε πως “διαμορφώνουμε το περιβάλλον με τέτοιο τρόπο, ώστε κανείς κάτοικος μας, να μη ζηλεύει καμμία άλλη περιοχή”. Έθεσε δε το δίλημμα, που το έχει ήδη απαντήσει πολλάκις, ”αυτοκινητοκεντρική πόλη ή ανθρωποκεντρική;”, καθώς υποστήριξε και πάλι με θέρμη τις “θαρραλέες αποφάσεις για την προστασία της ανθρωπότητας και της γης, με πνεύμα αισιοδοξίας και ποιότητας για την ανθρώπινη ζωή και κυρίως για τα παιδιά, που θα’ρθουν”. Υπερτόνισε τέλος, ότι “οι παράγοντες που θα συνδιαμορφώσουν τον επικείμενο σχεδιασμό της πόλης μας, τα στελέχη δηλαδή της δημοτικής αρχής, πρέπει να έχουν ως κοινή συνισταμένη, ΤΟΝ ΑΝΘΡΩΠΟ, ό,τι χτίζουμε πρέπει να είναι στα μέτρα του ανθρώπου”.

Ο κάθε ενδιαφερόμενος, θα μπορεί από σήμερα να συμμετάσχει στη διαδικασία, μέσω της διαδικτυακής υποβολής των τελικών σχολίων/παρατηρήσεων (για το προτεινόμενο σενάριο) στην ΠΛαΣ μέσω του link https://polsxedia.ypen.gov.gr/tps\_details/%CE%924\_118, η οποία και θα διαρκέσει πέντε (5) ημερολογιακές ημέρες. Κάθε ενδιαφερόμενος έχει τη δυνατότητα να αξιολογήσει τα εναλλακτικά σενάρια και την πρόταση του μελετητή και να υποβάλει στη ΠΛαΣ σχόλια και παρατηρήσεις, που θα ληφθούν υπόψη και θα αξιολογηθούν από τους μελετητές. Διευκρινίζεται ότι τα σχόλια που υποβάλλονται δεν έχουν την έννοια της ένστασης και ως εκ τούτου δεν απαντώνται. Η Επίσημη διαδικασία της διαβούλευσης της πρότασης του μελετητή (και της ΣΜΠΕ) προβλέπεται να γίνεται κατά το δεύτερο στάδιο εκπόνησης της Α’ Φάσης του ΤΠΣ.

Παρόντες στην εκδήλωση ήταν τα στελέχη της δημοτικής αρχής, εκπρόσωποι του Τεχνικού Επιμελητηρίου και του Υπουργείου Περιβάλλοντος και Ενέργειας. Τους μελετητές παρουσίασε ο ΓΓ του Δήμου μας κ.Στάθης Ραγκούσης.